Жуау Шавиер де Матуш
Лъчиста и ведра се сипва зората…

Превод от португалски: Симеон Хаджикосев, 1984

chitanka.info

Лъчиста и ведра се сипва зората

и слънцето вече на изток изгрява,

долчини и хълми за миг осветява,

звездите угасват сами в небесата.

Невидим в гнездото, далеч от стрехата,

предутринен славей унесен запява

и стадо по склона горист пропълзява,

лодкарят усърден издига платната.

Пастирка към чучура плахо отива

с надежда там своя любим да открие;

ей пътникът весел водица отпива.

И само от мен радостта все се крие.

Догдето в далечна чужбина заспивам,

ах, няма денят мойта скръб да изтрие.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.